CELEX: E2010G0003
Language: sk
Date: 2010-07-01 00:00:00
Title: Rozhodnutie Stáleho výboru štátov EZVO č. 3/2010/SC z  1. júla 2010 o rozdelení vnútorných nákladov

10.3.2011   
            
            
               SK
            
            
               Úradný vestník Európskej únie
            
            
               L 63/26
            
         ROZHODNUTIE STÁLEHO VÝBORU ŠTÁTOV EZVO
   č. 3/2010/SC
   z 1. júla 2010
   o rozdelení vnútorných nákladov
   STÁLY VÝBOR ŠTÁTOV EZVO
   ROZHODOL TAKTO:
   Článok 1
   Príspevky Islandu, Lichtenštajnska a Nórska (ďalej len „štáty EZVO“) na finančný mechanizmus EHP na obdobie rokov 2009 – 2014 sa rozdelia na päť ročných tranží, ktorých výška sa určí podľa článku 2.
   Článok 2
   1.   Príspevky štátov EZVO na finančný mechanizmus EHP na obdobie rokov 2009 – 2014 sa stanovia na základe ich hrubého domáceho produktu (HDP).
   2.   Príspevok každého štátu EZVO za určitý finančný rok t sa stanoví na základe dostupných údajov o HDP za rok t – 2 a jeho výška zodpovedá podielu HDP daného štátu (za rok t – 2) na celkovom HDP štátov EZVO (za rok t – 2).
   3.   Príspevok Islandu do každej z piatich ročných tranží nepresiahne sumu 6,795 mil. EUR.
   Pokiaľ by výška príspevku Islandu za konkrétny finančný rok t, vypočítaná na základe podielu HDP Islandu (za rok t – 2) na celkovom HDP štátov EZVO (za rok t – 2) presiahla 6,795 mil. EUR, Lichtenštajnsko a Nórsko sú povinné pokryť zostávajúcu sumu v pomere zodpovedajúcom ich podielom na HDP (za rok t – 2).
   4.   Príslušné údaje o HDP, na ktorých bude príspevok za určitý rok t založený, poskytnú všetky štáty EZVO každoročne do 1. marca. Tieto údaje sa budú týkať roku t – 2.
   5.   Príspevky sú vyjadrené v eurách.
   Článok 3
   Pristúpenie štátu EZVO k EÚ nemá vplyv na jeho povinnosť prispievať na finančný mechanizmus EHP na obdobie rokov 2009 – 2014 v súlade s týmto rozhodnutím.
   Článok 4
   Toto rozhodnutie nadobúda účinnosť dňom nadobudnutia platnosti alebo dňom predbežného vykonávania právneho aktu, ktorým sa zriaďuje finančný mechanizmus EHP na obdobie rokov 2009 – 2014.
   Článok 5
   Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
   
      V Bruseli 1. júla 2010
      
         
            Za stály výbor
         
         
            predseda
         
         Stefán Haukur JÓHANNESSON
         
            generálny tajomník
         
         Kåre BRYN
      
   
   
      PRÍLOHA
      Stály výbor súhlasí, aby sa pred ukončením prípadných rokovaní o finančných príspevkoch na obdobie po roku 2014, zameraných na znižovanie hospodárskych a sociálnych rozdielov v EHP, preskúmal mechanizmus rozdelenia nákladov vzhľadom na zmenu z HDP na HND ako základu pre výpočet.